钦定古今图书集成/理学汇编/文学典/第251卷 > 张炎乐府指迷 > 《离情》
## 钦定古今图书集成/理学汇编/文学典/第251卷 > 张炎乐府指迷 > 《离情》

“春草碧色，春水绿波，送君南浦，伤如之何。”矧！情至于
离，则哀怨必至。苟能调感怆于融会中，斯为得矣。白
石《琵琶仙》云：“双浆来时，有人似、旧曲桃根桃叶。歌扇
轻约飞花，娥眉正愁绝。春渐远、汀洲自绿，更添了、几
声啼鴂。十里扬州，三生杜牧，前事休说。又还是、宫烛
分烟，奈愁里、匆匆换时节。都把一襟芳思，与空阶榆
荚，千万缕、藏鸦细柳，为玉尊、起舞回雪。想西出阳关，
故人初别。”秦少游《八六子》云：“倚危亭、恨如芳草，凄凄
划尽还生。念柳外青骢别后，水边红袂分时。怆然暗
惊。无端天与𡞲婷。夜月一帘幽梦，春风十里柔情，怎
奈向、欢娱渐随流水，素弦声断，翠绡香减，那堪片片
飞花弄晚，濛濛残雨笼晴。正消凝、黄鹂又啼数声。”离
情当如此作，全在情景交炼，得言外意。又如“劝君更
尽一杯酒，西出阳关无故人”，乃为绝唱。